Hondoetako korrokoi

Hondoetako korrokoia (Chelon labrosus) edo lasuna (bizkaieraz) Mugilidae familiako ur geza eta ur gaziko arraina da, ipar-ekialdeko Ozeano Atlantikoan, Itsaso Beltzan, Itsaso Baltikoan eta Mediterraneo itsasoan bizi denaThomson, J.M., 1990. "Mugilidae". 855-859. orr. J.C. Quero, J.C. Hureau, C. Karrer, A. Post & L. Saldanha Check-list of the fishes of the eastern tropical Atlantic (CLOFETA). JNICT, Lisboa; SEI, Paris; & UNESCO, Paris. 2. Lib..

 Deskribapena 
Ibaien ahotik hurbil eta itsasoan bertan, erraz ikusten da, bere irudiarengatik nabarmentzen den arraina. Gorputzaren formak torpedoa gogorarazten du, aurrealdean zabala da eta isats aldera estutu egiten da. Burua txikia da eta bere aurreko muturrean aho handi eta terminal batean irekitzen da, zeinaren goiko ezpain oso lodia eta zurixka, oso ageri geratzen da uretan.

Hondoetako korrokoiaren gorputza sendoa eta ia zilindrikoa da. Bizkarrean bi hegats dituzte, aurrekoa lau erradio arantzatsuz osatua. Bere gorputza estaltzen duten ezkatak handiak dira eta erraz askatzen dira. Kolorea iluna da, ia beltza, bizkarrean; alboetan isla urdinak nabarmentzen dira eta sabela zilar kolorekoa da.

Eskuetan hartzen dituzunean, ukipenerako latzak dira, eta berehala tente jartzen dituzte bizkarreko arantzak defentsarako jarreran.

 Biologia eta ohiturak 
Hondoetako korrokoiak gregarioak dira eta sarritan ikusi ohi dira sarda handiak osatzen arrokak dauden kostaldeko eremuetan eta ahoetatik hurbil dauden ibaietako ur gazietan, ibaietan, korronte indartsuko zatietan gora igo dezakete,  baina finkatzeko orduan ur bareak aukeratzen dituzte. Oro har ez dira mareen eragin-eremutik gora igotzen, nahiz eta itsasotik kilometro asko urrundu daitezkeen, horretarako bidea irekita badute.

Haien elikadura orojalea da; harrapatu ahal duten edozein harrapakin aprobetxatzen dute, hondoko lokatzetan harrapatzen dituzten mantenugaiak eta, batez ere, hezur preorbirioarekin moztu eta gero irensten dituzten alga hariztatuak.

Ugalketa-garaia goiztiarra da; otsailetik apirilera bitartean, Hondoetako korrokoiak itsasoan ugaltzen dira batez ere. Emeak kanporatzen dituen arrautzak pelagikoak dira eta uretan flotatzen dute arrainkumeak jaio arte.

Hondoetako korrokoiak urte osoan zehar ibaietan ibili arren, udan sartzen dira gehien ur gezatan.

 Banaketa, habitata eta egoera 
Hondoetako korrokoia Ipar Atlantikoko ekialdeko kostalde guztietan zehar hedatzen da, Eskandinaviatik Senegalera; Mediterraneoan sartzen da eta Itsaso Beltzera iristen da.

Euskal Herrian Kantauri isurialde osoan aurkitzen da, bertara isurtzen diren ibai guztien ur gaziaren eremua kolonizatuz.

Oso espezie ugaria da, iparraldeko ibaietako edozein bokaletan ikus daitekeena. Ez dirudi uraren kalitateari dagokionez zorrotza denik, Euskal Herriko  ibilgu oso degradatuetara ere maiz joaten da.

 Erreferentziak 

Kategoria:Mugilidae
Kategoria:Euskal Herriko itsas arrainak
Kategoria:Euskal Herriko kontinentar arrainak
Kategoria:1827. urtean deskribatutako taxoiak
Kategoria:Mediterraneoko arrainak